ÚRAD VLÁDY SLOVENSKEJ REPUBLIKY
                sekcia vládnej legislatívy

							                Na rokovanie vlády SR
							                Dňa 17.decembra  2003
							                K materiálu č.11532/2003
							                K bodu č. 3

S T A N O V I S K O

k návrhu zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov
– nové znenie

I.

     Návrh zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov predkladá na rokovanie vlády Slovenskej republiky minister vnútra Slovenskej republiky Vladimír Palko v novom znení. 

II.

Národná rada Slovenskej republiky schválila dňa 2. júla 2003 zákon, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách). Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil zákon na opätovné prerokovanie. Dôvodom na vrátenie bolo zakotvenie nového dôvodu, pre ktorý nie sú osoby prevádzkujúce súkromné bezpečnostné služby spoľahlivé, ktorý sa týkal trestného stíhania za vymedzené trestné činy a nadväznosť tohto dôvodu na automatické odňatie licencie. Pripomienky prezidenta však nezohľadňovali plynutie lehôt v prechodných ustanoveniach počas vrátenia zákona, a preto by sa tieto prechodné ustanovenia po opätovnom schválení zákona stali nevykonateľnými. Vzhľadom na to, predseda Národnej rady Slovenskej republiky požiadal predsedu vlády Slovenskej republiky o opätovné predloženie návrhu zákona s tým, že sa upravia lehoty v prechodných ustanoveniach. Predložený návrh zákona zohľadňuje túto požiadavku predsedu Národnej rady Slovenskej republiky. Reaguje tiež na zásadnú pripomienku prezidenta Slovenskej republiky, a to tak, že nespoľahlivosť z dôvodu trestného stíhania bude len dôvodom na pozastavenie prevádzkovania bezpečnostnej služby, a nie dôvodom na odňatie licencie, tak ako je to v ostatných prípadoch nespoľahlivosti prevádzkovateľa súkromnej bezpečnostnej služby, ktorý je fyzickou osobou. V ostatnom je vecný obsah návrhu zhodný s už schválenou novelou zákona o súkromných bezpečnostných službách.

Cieľom novelizácie je zabezpečenie častejšej kontroly spoľahlivosti zamestnancov, ako i zamestnávateľov. Z uvedeného dôvodu sa ukladá povinnosť zamestnancovi predkladať zamestnávateľovi každé dva roky odpis z registra trestov. Táto povinnosť sa ukladá aj fyzickej osobe, ktorej bola udelená licencia na prevádzkovanie súkromnej bezpečnostnej služby, členom štatutárneho orgánu právnickej osoby, vedúcim organizačnej zložky zahraničnej právnickej osoby a osobám, ktoré majú najmenej 20 % majetkový podiel v právnickej osobe. Ďalej sa sprísňuje postih tých prevádzkovateľov súkromných bezpečnostných služieb, ktorí zamestnávajú osoby, ktoré sa dopúšťajú trestnej činnosti alebo inej protiprávnej činnosti.

Predmetný návrh bol prerokovaný v Legislatívnej rade vlády Slovenskej republiky dňa 9. decembra 2003.

III.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov sú všetky  pripomienky legislatívnej rady zapracované.   
                                                                              
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh  zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov v predloženom znení schváliť.  

Bratislava 15. decembra 2003
Vypracoval: M. Körmendy

                                                                                  Štefan  G r m a n
                                generálny riaditeľ
	                                                         sekcie vládnej legislatívy